SKRIFTLIG FORESPØRGSEL E-3369/01

af Toine Manders (ELDR) til Kommissionen

(6. december 2001)

Om: Direktiv mod piratproduktion

Kommissionen har meddelt, at den vil udarbejde et direktivforslag, der indeholder foranstaltninger mod illegal kopiering af mærkevarer, piratproduktion.

Erfaringen viser, at det er vanskeligt at imødegå piratproduktion. I den forbindelse vil jeg stille et forslag, som det måske nok er værd at undersøge.

I Nederlandene har der i omkring tredive år eksisteret et yderst effektivt offentligt-privat samarbejdsinstrument til bekæmpelse af piratproduktion. Der er tale om et samarbejde på to planer: civile aktiviteter og strafferetlige aktiviteter. Resultaterne er særdeles tilfredsstillende.

Med henblik på de strafferetlige aktiviteter findes efterforskningstjenesten BumaStemra. Dette er en særlig efterforskningstjeneste, der af justitsministeren er specielt udpeget til at stå for den strafferetlige håndhævelse af intellektuelle ejendomsrettigheder.

Dette instrument til offentligt-privat samarbejde sigter imod at effektivisere de rettighedshavende civiles håndhævelse gennem strafferetlige aktiviteter ved hjælp af intensiv informationsudveksling mellem de berørte parter.

Er Kommissionen rede til inden for rammerne af det planlagte direktiv mod piratfremstilling at se nærmere på denne særlige model til offentligt-privat samarbejde for eventuelt at lade den tjene som forbillede for den EU-politik, der skal føres?

Svar afgivet på Kommissionens vegne af Frederik Bolkestein

(31. januar 2002)

Som det ærede medlem ganske rigtigt påpeger, er samarbejdet mellem offentlige myndigheder og den private sektor en afgørende forudsætning for fremgang i bekæmpelsen af varemærkeforfalskning og piratkopiering.

Med grønbogen om bekæmpelse af varemærkeforfalskning og piratkopiering i det indre marked indledte Kommissionen i 1998 en høring af de berørte kredse, som klart viste, hvor vigtigt det er, at alle berørte aktører arbejder tæt sammen, for effektivt at kunne bekæmpe varemærkeforfalskning og piratkopiering.

Dette samarbejde kan tage forskellig form. Det blev navnlig understreget under høringen, at der er behov for en bedre koordinering af databaserne og en øget informationsudveksling på tværs af grænserne, hvilket bør ske med deltagelse af de nationale myndigheder og erhvervsorganisationerne.

Kommissionen efterlyste i meddelelsen af 30. november 2000 om opfølgning af grønbogen(1) et bedre samarbejde mellem den private sektor og de offentlige myndigheder og anbefalede, at de offentlige myndigheder og den private sektor udnytter de eksisterende offentlige og private databaser og informationssystemer på området bedre efter de gældende regler om fortrolighed og databeskyttelse. Kommissionen nævnte, at der bør gøres en indsats for at sikre kompatibilitet mellem systemerne og de gateways, der eventuelt skal etableres mellem dem. Kommissionen gav desuden udtryk for sin støtte til nationale og private initiativer, der tages med henblik på indgåelse af aftaler om samarbejde og informationsudveksling.

Den nederlandske sammenslutning BumaStemra er en forvaltningsorganisation, der deltog aktivt i høringen om grønbogen i 1998. I henhold til nederlandsk ret har den også visse udøvende beføjelser og kan som sådan medvirke aktivt ved bekæmpelsen af piratkopiering. Kommissionen har kontakt til de nederlandske myndigheder for at sikre den bedst mulige udnyttelse af organets beføjelser. Kommissionen skal dog meddele det ærede medlem, at den ikke har planer om at indføre særlige bestemmelser om offentligt-privat samarbejde i det kommende forslag til direktiv om håndhævelse af intellektuelle ejendomsrettigheder.

Kommissionen mener i øvrigt, at det er de offentlige myndigheder og den private sektor selv, der på nationalt plan bør finde passende midler til at etablere eller styrke samarbejdet i overensstemmelse med de pågældende medlemsstaters nationale regler.

(1) KOM(2000) 789 endelig udg.